Udover at byde velkommen til de fremmødte, vil jeg gerne takke bestyrelsen for et godt samarbejde året igennem. Også en stor tak til Bjarne Flindt for at have været behjælpelig med såvel kassererfunktionen samt stadig at fungere som sekretærhjælp for lokalrådet. Alle foreninger, erhvervsdrivende og borgere fortjener også en stor applaus for deres engagement og tillid i og med Lokalrådets virke.

Kassererfunktionen i Lokalrådet.

Jette Munch Lærke blev valgt ind i Lokalrådet ved sidste generalforsamling, og ved den efterfælgende konstituering, blev Jette kasserer. Men med de krav, om dokumentation, bankerne har i dag til foreningskonto, sætter det en forening som vores, i en meget tidskrævende situation. Det har taget næsten 9 mdr. at få indsat en ny kasserer. Det betyder, at lokalrådet fremover vil forsøge ikke at skifte kasserer hvis muligt. Så Jette – vi regner med dit engagement mange år frem!:-)

Generationspulje og Affaldsindsamling:

I begyndelsen af januar 2019 søgte vi Generationspuljen i Odense Kommune om et økonomisk tilskud. Vi var så heldige at få bevilget kr. 25.000,- Beløbet var søgt til at afvikle vores årlige affaldsindsamling i Korup.

Dagen blev afholdt den 31. marts 2019 i KKIC. Der deltog 120 borgere fra lokalområdet, bredt fordelt på køn og alder. Dagen startede med morgensang, fælles morgenbord og information om hvilke miljømæssige udfordringer, vi som lokalsamfund, stod overfor. Dette blev efterfulgt af godt 2 timers affaldsindsamling i lokalområdet. Derefter mødtes vi alle til efterfølgende frokost og et par timers socialt samvær. Arrangementet var så stor en succes, at der efterfølgende blev indgået reservebedsteforældre-aftaler samt indgået sociale fællesskaber for flere nye tilflyttede familier. Vi havde samtidig så stor tilslutning fra flere erhvervsvirksomheder som ydede sponsorstøtte, at vi ikke brugte hele den tildelte pulje.

Lokalrådet besluttede derfor, at afholde en del 2 i efteråret 2019, hvor vi ville invitere borgerne i lokalområdet til et foredrag om hvordan man kunne genanvende plast (som er en af de store miljøudfordringer vi har) og derved sætte fokus på ét af FN´s verdensmål omkring bæredygtige lokalsamfund. Desværre havde Odense Kommune planlagt et stort informationsmøde for hele Korup omkring den nye affaldssorteringsordning, samme dag som vores arrangement. Vi valgte derfor at aflyse vores arrangement. I stedet valgte lokalrådet at rette henvendelse til kommunen, med henblik på tilladelse til at bruge resten af pengene til et lignende arrangement, da vi har fået mange henvendelser, dels mange fra vores ældre medborgere og dels mange fra nytilflyttede som ikke var med sidste gang men som havde hørt så meget positivt omkring dagen.

Odense Kommune har været så generøse, at de har givet os lov til at bruge den resterende del af beløbet til den kommende affaldsindsamling, som afvikles søndag den 26. april 2020 – tak for det.

Så en stor tak til alle, der via deres sponsorater gjorde det muligt at få, en både sjov og aktiv dag.

Korup Blomstrer:

Atter en gang fremsendte arbejdsgruppen en ansøgning til Odense kommune, Center for Civilsamfund, i håb om at komme i betragtning til et beløb på kr. 200.000,- som denne gang, blev tildelt til 10 forskellige forstadsprojekter.

Vi var så heldige at, kommunen igen fandt vores ansøgning så interessant, at vi fik de 200.000,- med henblik på at fremme det lokale engagement og styrke fællesskaber i lokalområdet.

Projektet var væsentlig lettere at komme i gang med, da vi havde gjort os en del erfaringer sidste år. Selve projektfasen blev tilrettelagt som sidste gang.

Hvor vi sidste år ikke fik ret mange ansøgninger, blev vi helt overvældet denne gang! Vi modtog 17 ansøgninger. Efter en snak med forslagsstillerne samt kommunens ”eksperter” endte vi med at 11 projekter kom til afstemning blandt borgerne.

Afstemningsdagen var den 30. november 2019. Igen havde nogle af Korups butikker havde været så venlige at sponsorere forskellige ting der skulle bruges, for at vi kunne realisere denne dag. Det var alt lige fra juledekorationer, frugt m.m.- til arbejdskraft så vi kunne få varmet æbleskiver og gløgg. En stor tak for det det – I var bestemt med til at gøre en forskel.

Juletræ med lys blev tændt af elever fra O-klasserne fra Korup skole,foran Fakta og der blev serveret gløgg og æbleskiver til alle de borgere der mødte op for at stemme. Følgende projekter opnåede flest stemmer og bliver realiseret:

* Udbygning af legeplads, Elevrådet Korup Skole
* Nye fliser ved den gamle inspektørbolig, Aktiv Korups
* Korupdagen, Thomas Argiris
* Halloweenarrangement, KTFF
* Beplantning på fællesområde, Grundejerforeningen Gårdhaven

Korup Skole er allerede godt i gang. Aktiv Korup har fået lagt fliser Korupdagen er bliver den 15. august 2020. Jeg er atter vildt spændt på at se de færdige resultater.

Det har igen været en spændende proces at deltage i og det har samtidig været en stor gevinst for Lokalrådet og alle de andre foreninger i Korup, at vi er blevet synlige i Odense Kommune.

Kommunen har endnu ikke meldt ud, om der kommer en ny ansøgningsrunde til april 2020 – men Lokalrådet har besluttet at arbejdsgruppen atter vil forsøger at hente en pose penge til Korup, hvis muligheden opstår. Jeg er sikker på, at der er mange flere drømme og unikke projekter, der skal have lov til at blive realiseret. Derved opnår vi det, vi allerhelst vil, nemlig at Korup Blomstrer, så det bliver et dejligere sted at bo.

Byskilte i Korup:

Vi er i proces med byskiltene. Selve tilladelser fra kommunen trækker ud, da vi ikke kan blive helt enige om, hvor de må opsættes. Men vi håber, vi snart er i mål. Straks vi har en afklaring, melder vi ud på hjemmesiden.

Højbjergbanen:

Korup Lokalråd har i flere år jævnligt haft kontakt med kommunen i forhold til, hvad der skal ske med Højbjerg-banens område, når det overgår til kommunen. Hele processen har gået meget langsomt og for at være på forkant med udviklingen nedsatte Lokalrådet derfor i efteråret 2019, et lille udvalg, som skulle samle lokale foreninger og interessenter i en slags lobby-gruppe, Højbjerg-gruppen. Gruppen består af Mick Hartwig, Claus Møller og Bjarne Flindt.

Udgangspunktet var, at det kuperede naturområde beliggende mellem Korup og Ubberud skal overgå til rekreativt område til gavn for os alle og ikke en f.eks. en privat køber.

I løbet af efteråret er udmeldingerne fra kommunen blevet mere positive i takt med at vores arbejde i Højbjerg-gruppen har udviklet sig. Senest er udmeldingen fra kommunen, at mageskiftet af banen fra Fyens Motor Sport til Odense kommune måske går i orden i løbet af foråret. Højbjerg-gruppen har holdt indledende møder med en række af de store foreninger i området og talt med områdets beboere, der er positive over processen.

16. marts kommer rådmand Jane Jegind med et par embedsmænd til møde med Højbjerg-gruppen, hvor områdets foreninger og andre interesserede er blevet inviteret.

Dash 19:

Lokalrådet har samarbejdet med Morud Lokalråd om at etablere en cykelsti fra Morud til Korup. Der var allerede etableret en arbejdsgruppe kaldet Dash 19 – som arbejder aktivt med projektet. Der er ikke sket meget i arbejdsgruppen fra vores side, men der arbejdes stadig på de politiske linjer fra Morud Lokalråd og Nordfyns Kommune. Vi afventer nyt fra Morud og vil stadig gerne være aktive i processen.

Bydelspuljen:

Lokalrådet har nedsat en arbejdsgruppe med henblik på at ”forskønne” krydset Ruggårdsvej/Kalørvej. Gruppen består af; Hanne Præst, Bodil Nielsen og Marlene Gemmer.

Vi ønsker dels at forskønne området med ny beplantning, der følger årstiderne samt opsætning af bænke, så borgerne kan tage et hvil på vej ned til indkøbsområderne og/eller bare vil nyde udsigten og følge med i livet i området.

Vi har mødtes med Parkforvalteren fra Odense kommune, der har vejledt os om, hvad det kunne realiseres samt hvilke opgaver, som kommunen kunne være behjælpelig med. Kommunen har allerede været ude og beskære træer og buske, har fældet en del træer, så der er kommet mere lys

I skrivende stund har vi ikke modtaget svar fra kommunen – men vi er optimiske!

Vi er også behjælpelige, når områdets foreninger, har brug for hjælp til at ansøge diverse kommunale puljer. Vi vejleder omkring ansøgningens udarbejdelse og tager også gerne med til møder med kommune m.v.

Udbedring af stier, veje m.v.

Da vi alligevel havde fået partforvalteren til Korup fik vi en snak om stiområdet ved den gamle klub. Der var fliselægning der lå skævt, manglende belysning samt manglende vedligeholdelse af beplantningen langs stien. Lokalrådet udtrykte bekymring, dels for de mange ældre der færdes i området med rollator men også de mange der i de mørke timer, anvender stien til eller fra bussen. Vi blev lovet at kommune ville gøre noget ved det!

Og det er allerede sket. Yderligere fik vi efter endnu en henvendelse malet Hajtænder nede ved Korupcentret.

Økonomi:

Nu er vi nået til den lidt mere kedelige del af beretningen! Lokalrådets økonomi er stadig meget skrøbeligt. Vi har forsøgt via Facebook, at indsamle støttekroner men det har desværre ikke givet meget.

Hvis ikke Lokalrådet kan rejse noget kapital, kan vi ikke fortsætte vores arbejde som hidtil. Det er ikke fordi, det er mange penge vi bruger, da vi selv betaler for mødeafholdelse af de ordinære møder. Men der er jo visse udgifter vi ikke kan komme udenom såsom parkeringsudgifter når vi afholder møder med kommunen – udgift til kaffe, når vores arbejdsgrupper mødes med eksterne samarbejdspartnere – udgift til kontorhold, domænenavn m.v.

Vi står også i den situation, at vi skal have en ny hjemmeside, da den eksisterende er forældet og meget lidt brugervenlig, for dem der skal administrere den.

Pt. skal vi rundt med hatten i hånden hver gang vi skal lave et aktivitet, der koster penge, og det er vi enige om i lokalrådet, at det er en uholdbar situation. Også fordi det er så tidskrævende

For uden penge bliver det svært som forening at overleve. Men vi håber at lokalområdets foreninger samt erhvervsdrivende vil støtte op om Lokalrådet rent økonomisk, så vi fortsætte med alle de gode initiativer og aktiviteter vi har sat i gang.

Fremtiden:

Fremadrettet vil lokalrådet fortsætte deres arbejde i samme retning nemlig at varetage borgernes interesser, særligt i forhold til kommunen men også at etablere fællesskaber med det formål at skabe samhørighed der bringer borgerne tættere sammen uanset alder og kultur.

Lokalrådet har også valgt at arbejde ud fra FN´s 17 Verdensmål – specielt det omkring bæredygtige lokalsamfund, sundhed og trivsel samt miljøoptimering. Det bliver indtænkt i alle vores beslutninger og den måde vi arbejder på.

Men som jeg sagde sidste år, kunne godt ønske mig, at der var flere borgere der kunne tænke sig at tage aktivt del i vores arbejde. Pt. mangler vi 2 medlemmer til Lokalrådet. Så er der en af Jer der kunne tænke jeg at bidrage i det gode sags tjeneste, så sig endelig til. VI kan bruge alt den arbejdskraft vi kan få.

Jeg vil til slut rette en stor tak til Jer frivillige der i årets løb har hjulpet Lokalrådet med mange forskellige opgaver! Det skal I have tak for, det har virkelig gjort en stor forskel.

Så tror jeg, jeg er kommet omkring årets aktiviteter – nu håber jeg de fremmødte har spørgsmål og kommentarer til beretningen.

Marlene Dyrelund Gemmer

Korup Lokalråd/Formand

Marts 2020